tartuNLP/wikipedia-smugri-20251201 huggingface dataset:
DFL-Supercup 2016

DFL-Supercup 2016 oli seitsemäs DFL-Supercup kilpailun uudelleenperustamisen jälkeen. Ottelu pelattiin 14. elokuuta Signal Iduna Parkilla Dortmundissa. Ottelussa kohtasivat sekä Bundesliigan että Saksan cupin kaudella 2015–2016 voittanut Bayern München ja sarjassa toiseksi sijoittunut Borussia Dortmund.
Ottelun tausta.
Bayern München pelasi DFL-Supercupissa viidettä kertaa peräkkäin. Se oli hävinnyt ottelun kolmena edellisenä vuonna. Borussia Dortmund pelasi DFL-Supercupissa edellisen kerran 2014, jolloin se voitti juuri Bayern Münchenin maalein 2–0. Vuoden 2016 kohtaaminen oli seurojen viides keskinäinen DFL-Supercup. Aiemmista otteluista Borussia Dortmund voitti vuosien 1989, 2013 ja 2014 ottelut, Bayern München taas vuoden 2012 ottelun.
Bayern Münchenille vuoden 2016 Supercup oli kaikkiaan kymmenes. Voittoja sillä oli aiemmin neljä. Borussia Dortmund oli mukana kahdeksatta kertaa. Se oli ennen vuoden 2016 ottelua kilpailun menestyksekkäin joukkue viidellä voitollaan.
Ottelu oli Bayern Münchenin päävalmentaja Carlo Ancelottille ensimmäinen kilpailullinen ottelu uudessa seurassaan.
Mark Madsen

Mark Overgaard Madsen (s. 23. syyskuuta 1984 Nykøbing Falster) on tanskalainen kreikkalais-roomalaisen tyylin painija ja olympiamitalisti. Lopetettuaan painiuransa vuonna 2018 hän on keskittynyt vapaaotteluun. 
Pääasiassa 74–75 kilogramman painoluokissa kilpaillut Madsen saavutti olympiahopeaa Rio de Janeirossa 2016. Olympiamitali painissa oli Tanskalle ensimmäinen sitten Henrik Hansenin vuoden 1948 pronssin. Lontoon kesäolympialaisissa 2012 Madsen sijoittui viidenneksi ja Pekingin kesäolympialaisissa 2008 19:nneksi. MM-kilpailuista Madsen on saavuttanut neljä hopeamitalia ja yhden pronssin, ja EM-kilpailuista hänellä on yksi pronssimitali. Hänen valmentajanaan on toiminut Suomessa syntynyt kilpauransa päättänyt painija Håkan Nyblom.
Madsen teki vapaaotteludebyyttinsä jo painiuransa aikana syyskuussa 2013. Vuodesta 2018 hän on keskittynyt lajiin täysipainoisesti. Voitettuaan kahdeksan ensimmäistä otteluaan pienemmissä organisaatioissa, viisi niistä ennen täyttä aikaa, Madsen teki sopimuksen yhdysvaltalaisen UFC:n kanssa. Hän kohtasi ensimmäisessä UFC-ottelussaan syyskuussa 2019 italialaisen Danilo Belluardon kevytsarjassa. Madsen voitti ottelun ensimmäisen erän teknisellä tyrmäyksellä.
Ismail Bey

Ismail Bey oli 1500-luvulla elänyt nogai-kansaan kuulunut ylimys, joka toimi Volgan alueen Nogain ordan kaanina 1555–64. 
Ismail oli Venäjän tsaari Iivana IV Julman liittolainen ja esti muun muassa toisen liittolaisensa Jusuf-kaanin sotaretken Moskovaan 1553. Ismail osallistui yhdessä Venäjän armeijan kanssa Astrahanin kaanikunnan valtaamiseksi tehtyyn sotaretkeen 1554. Sotaretki päättyi voittoisasti, ja Venäjä nosti Astrahanin vasallihallitsijaksi Derviş Alin. Valloituksen jälkeen Ismail sai tehtäväkseen vartioida Astrahanin teitä ja kulkureittejä maalla, kun Iivana lupasi itse pitää huolta joki- ja merireiteistä. Iivana suunnitteli myös Krimin kaanikunnan valtaamista, johon hän pyysi Ismailin tukea ja neuvoa.
Ismail ja hänen liittolaisensa riitautuivat 1550-luvun puoliväliin mennessä, jolloin nogait kävivät keskenään suuren sisällissodan. Sodan hävisi sen toista osapuolta johtanut Jusuf-kaani, vaikka hänen armeijansa oli hyvin suuri. Voittoisa Ismail otti suuren osan Jusufin omaisuudesta haltuunsa ja lähetti Moskovaan kauppiaita, joilla oli mukanaan 20 000 hevosta ja 4000 lammasta. Voitto ja menestys huumasivat Ismailin, joka lähetti Iivana Julmalle kirjeen, jossa kutsui tätä "pojakseen, valkoiseksi tsaariksi". Lisäksi hän vaati Iivanaa maksamaan veroja itselleen. Hänen onnensa oli kuitenkin kääntymässä, sillä Jusuf-kaanin pojat aloittivat oman menestyksekkään sotansa Ismailia vastaan, ja seuraavissa kirjeissään Iivanalle Ismail pyysi tämän tukea käyttäen jälleen kunnioittavaa sävyä.
1558 nogai-kansaa koetteli suuri nälänhätä, johon Ismail pyysi tukea Iivanalta sitä koskaan saamatta, vaikka hän oli alistunut jo kutsumaan Iivanaa hallitsijakseen. Ismail kuoli 1564 ja hänen seuraajakseen tuli Tin Ahmad.
Katri Merikallio

Katri Merikallio (s. 1961 ) on suomalainen vapaa toimittaja. Merikallio työskenteli pitkään "Suomen Kuvalehden" toimittajana (1998–2019) erikoistuen ulkomaanasioihin. Merikallio on kirjoittanut laajoja reportaaseja mm. Afrikasta ja Aasiasta. 
Tätä ennen hän työskenteli "Helsingin Sanomissa" (1990–1994). Päätoimittajana "Unesco-Kuriiri" -lehdessä Merikallio toimi vuonna 1995.  Toimittajauransa Merikallio aloitti espoolaisessa "Länsiväylä" -lehdessä.
Koulutukseltaan Merikallio on valtiotieteiden maisteri.
Hänen puolisonsa oli dokumentaristi Iikka Vehkalahti.
Stig-André Berge

Stig-André Berge (s. 20. heinäkuuta 1983 Oslo) on norjalainen kreikkalais-roomalaisen tyylin painija ja olympiamitalisti.
Pääasiassa 59–60 kilogramman painoluokissa kilpaillut Berge voitti olympiapronssia Rio de Janeirossa 2016. Painin olympiamitali oli Norjalle ensimmäinen 24 vuoteen. Lontoon kesäolympialaisissa 2012 Berge sijoittui 13:nneksi ja Pekingin kesäolympialaisissa 2008 19:nneksi. MM-kilpailuista hän on saavuttanut pronssia Taškentista 2014 sekä EM-kilpailuista hopeaa Sofiasta 2007, Kaspijskista 2018 ja Bukarestista 2019.
Melonta kesäolympialaisissa 2016 – miesten koskimelonnan kajakkiyksikkö

Miesten kajakkiyksikkö Rio de Janeiron olympialaisissa 2016 8. – 10. elokuuta Estádio Olímpico de Canoagem Slalomissa. Kilpailuun osallistui 21 melojaa. Olympiakultaa voitti isobritannialainen Joseph Clarke. Toiseksi sijoittui slovenialainen Peter Kauzer ja kolmanneksi tšekkiläinen Jiří Prskavec.
Aikataulu ja radat.
Ensimmäinen kierros käytiin 8. elokuuta. Ensimmäinen kierros koostui kahdesta erästä, joista paras tulos jäi voimaan. Välierät ja finaali melottiin 10. elokuuta.
Omepratsoli

Omepratsoli (C17H19SN3O3) on sulfoksideihin ja bentsimidatsolijohdannaisiin kuuluva orgaaninen yhdiste. Yhdistettä käytetään mahahapon eritystä vähentävänä lääkkeenä muun muassa refluksitaudin tai mahahaavan hoidossa. 
Ominaisuudet ja käyttö.
Omepratsoli on huoneenlämpötilassa valkoista tai kellertävää kiteistä ainetta. Yhdiste liukenee huonosti veteen, mutta paremmin orgaanisiin liuottimiin kuten etanoliin ja hieman asetoniin. Happamissa olosuhteissa se hajoaa. Ometpratsoli on heikosti emäksinen yhdiste. Omepratsoli on optisesti aktiivista ja sen S-enantiomeeri on noin neljä kertaa tehokkaampaa lääkeaineena kuin R-enantiomeeri. Pelkkä S-enantiomeeri tunnetaan nimellä esomepratsoli.
Omepratsoli metaboloituu ihmiselimistössä maksan entsyymien vaikutuksesta. Lääkeaine aktivoituu siten, että ensimmäisessä vaiheessa bentsimidatsolirakenteen imiinityppi protonoituu ja pyridiinirenkaan nukleofiilinen typpi reagoi additioreaktiolla elektrofiilisen imiiniryhmän hiiliatomin kanssa. Näin syntyy spirorakenne, joka avautuu muodostaen sulfeenihappojohdannaisen. Tämä johdannainen reagoi bentsimidatsolirenkaan amiininkaltaisen typpiatomin kanssa muodostaen uuden elektrofiilisen rengasrakenteisen yhdisteen. Tämä yhdiste reagoi protonipumppuproteiinien kysteiiniaminohappojen tioliryhmien kanssa muodostaen inaktivoidun protonipumpun, jolloin suolahapon eritys vähenee. Yhdistettä voidaan käyttää muun muassa refluksitaudin ja Zollinger–Ellison-oireyhtymän hoidossa.
Haittavaikutukset.
Omepratsoli on yleisesti ottaen varsin hyvin siedetty lääkeaine. Haittavaikutuksia voivat olla pää- ja nivelkivut, hypergastrinemia eli gastriinipeptidin pitoisuuden kasvu, vatsan pH:n noususta seuraava bakteerien kasvuolosuhteiden paraneminen vatsassa ja raudan ja B12-vitamiinin imeytymisen heikkeneminen.
Synteesi.
Omepratsolin synteesin lähtöaine on 4-metoksibentseeni-1,2-diamiini, joka reagoi kaliumetyyliksantaatin kanssa bentsimidatsolitiolijohdannaiseksi. Seuraavassa vaiheessa tämä johdannainen reagoi 2-(kloorimetyyli)-4-metoksi-3,5-dimetyylipyrimidiinin kanssa. Näin syntyvä tuote hapetetaan m-klooriperbentsoehapon avulla omepratsoliksi.
Melonta kesäolympialaisissa 2016 – naisten koskimelonnan kajakkiyksikkö

Naisten kajakkiyksikkö Rio de Janeiron olympialaisissa 2016 8. – 11. elokuuta Estádio Olímpico de Canoagem Slalomissa. Kilpailuun osallistui yhteensä 21 urheilijaa. Voittoon meloi espanjalainen Maialen Chourraut ennen toiseksi sijoittunutta uusiseelantilaista Luuka Jonesia ja kolmanneksi melonutta australialaista Jessica Foxia.
Aikataulu ja radat.
Ensimmäinen kierros käytiin 8. elokuuta. Ensimmäinen kierros koostui kahdesta erästä, joista paras tulos jäi voimaan. Välierät ja finaali melottiin 11. elokuuta.
Isokaze-luokka

Isokaze-luokka () oli keisarillisen Japanin laivaston neljän hävittäjän muodostama alusluokka.
Georgia kesäolympialaisissa 2016

Georgia osallistui Rio de Janeiron olympialaisiin 2016 40 urheilijan joukkueella. Tämä oli Georgian kuudes kerta kesäolympialaisissa itsenäisenä valtiona. Lipunkantajana avajaisissa toimi Avtandil Tšrikišvili.
Georgia saavutti kaksi kultaa, hopean ja neljä pronssia.
*Tsotne Machavariani
*Nino Salukwadze
*Kristine Esebua 
*Yuliya Lobzhenidze
*Khatuna Narimanidze
*Amiran Papinashvili
*Vahza Margvelashvili
*Lasha Shavdatuashvili
*Avtandili Tchrikishvili
*Varlam Lipartellani
*Beka Gviniashvili
*Adam Okruashvili
*Esther Stam
*Sandro Bazadze
*Vladimer Khinchegashvili
*Zurabi Iakobishvili
*Jakob Makarashvili
*Sandro Aminashvili
*Elizbar Odikadze
*Geno Petriashvili
*Shmagi Bolkvadze
*Zurabi Datunashvili
*Robert Kobliashvili
*Revazi Nadareishvili
*Iakob Kavaia
*Giorgi Chkheidze
*Lasha Talakhadze
*Irakli Turmanidze
*Anastasiia Hotfrid
*Zaza Nadiradze
*Nikoloz Basilashvili
*Irakli Revishvili
*Teona Botashvili
*Salome Pachava
*Luba Goloniva
*Daviti Kharazishvili
*Benik Abramyan
*Bachana Khorava
*Lasha Torgvaidze
*Valentina Lianshenko
Isokaze (1916)

Isokaze () oli keisarillisen Japanin laivaston vuonna 1917 valmistunut Isokaze-luokan hävittäjä.
Valmistus.
Alus tilattiin vuoden 1915 hankinnoissa Kuren laivastontelakalta, missä köli laskettiin 5. huhtikuuta 1916. Alus laskettiin vesille vielä saman vuoden lopulla 5. lokakuuta ja valmistui 28. helmikuuta 1917.
Palvelus.
Alus poistettiin alusluettelosta 1. huhtikuuta 1935.
Amatsukaze (1916)

Amatsukaze () oli keisarillisen Japanin laivaston vuonna 1917 valmistunut Isokaze-luokan hävittäjä.
Valmistus.
Alus tilattiin vuoden 1915 hankinnoissa Kuren laivastontelakalta, jossa köli laskettiin 1. huhtikuuta 1916. Alus laskettiin vesille vielä saman vuoden lopulla 5. lokakuuta ja valmistui 14. huhtikuuta 1917.
Palvelus.
Alus poistettiin alusluettelosta 1. huhtikuuta 1935.
Hamakaze (1916)

Hamakaze () oli keisarillisen Japanin laivaston vuonna 1917 valmistunut Isokaze-luokan hävittäjä.
Valmistus.
Alus tilattiin vuoden 1915 hankinnoissa Kawasakin Nagasakin telakalta, missä köli laskettiin 1. huhtikuuta 1916. Alus laskettiin vesille vielä saman vuoden lopulla 30. lokakuuta ja valmistui 28. maaliskuuta 1917.
Palvelus.
Alus poistettiin alusluettelosta 1. huhtikuuta 1935.
Max Whitlock

Max Antony Whitlock (s. 13. tammikuuta 1993 Hemel Hempstead) on brittiläinen telinevoimistelun olympiavoittaja, maailmanmestari ja Euroopan-mestari. 167 senttimetriä pitkä ja 56 kilogrammaa painava Whitlock edustaa South Essex GC:tä ja hänen valmentajanaan toimii Scott Hann. Whitlock aloitti voimistelun seitsenvuotiaana vuonna 2000. 
Whitlock saavutti vuoden 2016 kesäolympialaisista Rio de Janeirosta kultaa permannolta ja hevoselta ja pronssia moniottelusta. Näin ollen Whitlockista tuli historian ensimmäinen brittiläinen telinevoimistelun olympiavoittaja. Vuodelle 2021 siirretyissä Tokion olympialaisissa hän voitti kultaa hevosella. Vuoden 2012 kesäolympialaisista Lontoosta Whitlock saavutti pronssia hevoselta ja joukkuekilpailusta. MM-kilpailuista Whitlockilla on kolme kultaa ja viisi hopeaa. EM-kilpailuista hän on saavuttanut neljä kultaa, kolme hopeaa ja yhden pronssin.
Whitlock on edustanut Englantia Kansainyhteisön kisoissa. Hän on saavuttanut Kansainyhteisön kisoista neljä kultaa, yhtä monta hopeaa ja kaksi pronssia.
Tokitsukaze (1916)

Tokitsukaze () oli keisarillisen Japanin laivaston vuonna 1917 valmistunut Isokaze-luokan hävittäjä.
Valmistus.
Alus tilattiin vuoden 1915 hankinnoissa Kawasakin Nagasakin telakalta, missä köli laskettiin 10. maaliskuuta 1916. Alus laskettiin vesille vielä saman vuoden lopulla 27. joulukuuta ja valmistui 31. toukokuuta 1917.
Palvelus.
Alus haaksirikkoutui 30. maaliskuuta 1918 Miyazakin rannikolla. Hylky nostettiin ja siirrettiin 2. joulukuuta korjattavaksi Maizurun laivastontelakalle, mistä alus vapautui 31. maaliskuuta 1919. Se palautettiin palvelukseen 17. helmikuuta 1920. Alus poistettiin alusluettelosta 1. huhtikuuta 1935.
Nicolas Feldhahn

Nicolas Feldhahn (s. 14. elokuuta 1986 München, Saksa) on saksalainen jalkapalloilija. Pelipaikaltaan hän on keskuspuolustaja. Feldhahn edustaa Regionalligassa pelaavaa Bayern Münchenin kakkosjoukkuetta.
Feldhahn edusti juniorina Warngauta, 1860 Müncheniä ja SpVgg Unterhachingia. Hän pelasi SpVgg Unterhachingissa 21 ottelua 2. Bundesliigassa vuosina 2005–2007 ja Erzgebirge Auessa 19 ottelua samassa sarjassa kaudella 2007–2008. Vuosina 2008–2015 Feldhahn pelasi yhteensä 214 ottelua 3. Ligassa edustaen Werder Bremenin kakkosjoukkuetta, Kickers Offenbachia ja VfL Osnabrückiä.
Elokuussa 2015 Feldhahn siirtyi Bayern Münchenin kakkosjoukkueeseen. Hän pelasi kaudella 2015–2016 joukkueessa 15 Regionalligan ottelua. Kesällä 2016 Feldhahn oli seuran edustusjoukkueen mukana pelaten kolmessa International Champions Cupiin kuuluvassa ystävyysottelussa. Hän oli kokoonpanossa myös DFL-Supercupissa 2016, jonka Bayern München voitti.
Kawakaze-luokka

Kawakaze-luokka () oli keisarillisen Japanin laivaston kahden hävittäjän muodostama alusluokka.
AntroBlogi

AntroBlogi on lokakuussa 2015 toimintansa aloittanut suomenkielinen verkkomedia, joka kommentoi yhteiskunnallisia ilmiöitä antropologian keinoin. Laajalle yleisölle suunnattu tieteellinen verkkojulkaisu nimeää tavoitteekseen tarjota antropologisen tutkimuksen ja tietotaidon hedelmiä koko kansan iloksi. Lisäksi se haluaa parantaa tieteenalan näkyvyyttä. Sivusto esittelee antropologiaa ja jakaa tietoa sen hyödyistä työelämän eri sektoreilla.
AntroBlogi on voittoa tavoittelematon ja sitoutumaton. Se ei maksa julkaisupalkkioita ja toimii open access –periaatteella. AntroBlogi palkittiin vuonna 2018 kahdesti: Suomen Antropologisen Seuran toimesta Vuoden antropologisena tekona ja Kaskas Median Liikutu tiedosta -kilpailun voittajana, vuoden vaikuttavimpana tiedeviestintätekona. 
Julkaisumuodot.
AntroBlogi julkaisee 3-6 artikkelia viikossa. Tieteen popularisointiin erikoistunut julkaisu on monimediainen. Sen muita julkaisumuotoja ovat artikkeleistä tehtävät Radio Antron podcastit ja AlterNATIIVI -podcastsarja, Kulttuurishokki-videotuotannot ja eri somekanaville tarkoitetut erikoissisällöt. Syksyllä 2017 aloittanut uutistoimitus julkaisee antropologisia kommentteja ajankohtaisiin puheenaiheisiin. AntroBlogi on läsnä sosiaalisessa mediassa: Facebookissa, Twitterissä, Instagramissa ja LinkedInissä. Sunnuntai-iltaisin julkaistaan Kulttuurishokki-sarjaa, jossa esitellään uusia näkökulmia tuttuihin tapoihin ja tutustutaan muiden kulttuurien elämänmenoon lyhyiden anekdoottien muodossa.
Tekijät ja toteutus.
AntroBlogiin kirjoittavat antropologian alalta valmistuneet. Ajoittain sivusto julkaisee myös lähitieteenalojen (kuten etnologian, kulttuurintutkimuksen ja sosiologian) edustajien tekstejä.
Verkkomedian pyörittämisestä vastaa kirjava joukko antropologeja. Toimitukseen kuuluu alan opiskelijoita, maistereita, tohtorikoulutettavia ja tutkijoita. Tekijät nojaavat oman alansa tutkimustietoon ja erikoisosaamiseen. AntroBlogin hallinnollinen toteutuspaikka on Allegra Lab Helsinki ry..
Juttujen tieteellisestä laadusta vastaa AntroBlogin toimituskunta, jonka muodostavat päätoimittajat Ninnu Koskenalho ja Suvi Jaakkola, toimituspäällikkö Saara Toukolehto sekä tieteelliset arvioijat Marianna Keisalo, Liina Mustonen ja Tuomas Järvenpää. 
Yhteistyötahot.
AntroBlogin lukuisiin yhteistyökumppaneihin kuuluvat muun muassa Yle Radio 1, Voima-lehti, Tiedetuubi, Suomen antropologinen seura ja sen lehti Suomen Antropologi. Häiriköt-päämaja ja Radio Fiskars. Julkaisun toimintaa ovat rahoittaneet Koneen Säätiö (2017-2018), Otto A. Malmin lahjoitusrahasto (2017) ja Taiteen edistämiskeskus (2018).
IHeartRadio Music Awards

iHeartRadio Music Awards on vuosittain järjestettävä musiikkialan palkintogaala. Palkinnot jakaa yhdysvaltalainen radiokanava iHeartRadio. Palkintojenjako perustuu artistien ja kappaleiden myyntilukuihin, kuuntelijoiden palautteeseen ja listasijoituksiin kyseisellä radiokanavalla. Myös kanavan kuuntelijoilla on mahdollisuus äänestää joissain palkintokategorioissa.
Palkintogaala järjestettiin ensimmäisen kerran vuonna 2014.
Armenia kesäolympialaisissa 2016

Armenia osallistui Rio de Janeiron olympialaisiin 2016 33 urheilijan joukkueella. Lipunkantajana avajaisissa toimi Vahan Mkhitaryan 
 ja päättäjäisissä painija Artur Aleksanyan.
Risi Competizione

Risi Competizione (aiemmin Doyle-Risi Racing) on italialais-yhdysvaltalainen kilpatalli, jonka perusti Giuseppe Risi vuonna 1997. Risi Competizione on voittanut kuljettajien ja valmistajien mestaruuksia muun muassa American Le Mans Series, IMSA GT Championship ja Rolex Sports Car Series -sarjoissa sekä voittanut kolmesti myös Le Mansin 24 tunnin ajon vuosina 1998, 2008 ja 2009. Nykyisin talli kilpailee WeatherTech SportsCar Championship -sarjassa.
Mika Salo ja Jaime Melo voittivat American Le Mans Series -sarjan kuljettajien mestaruuden GT2-luokassa kaudella 2007.
Talli on voittanut Petit Le Mans -kilpailun vuonna 2016. Talli osallistui Le Mansin 24 tunnin ajoihin vuonna 2017 Toni Vilanderin ja Giancarlo Fisichellan kanssa.
Luan Vieira

Luan Guilherme de Jesus Vieira, tunnetaan nimellä Luan (joissain yhteyksissä myös Luan Vieira, s. 27. maaliskuuta 1993 São José do Rio Preto, Brasilia), on brasilialainen jalkapalloilija. Pelipaikaltaan hän on hyökkääjä. Luan edustaa Brasilian pääsarjassa pelaavaa Grêmiota.
Luan siirtyi Grêmio Catanduvensesta Grêmioon kaudeksi 2014. Ensimmäisellä Série A -kaudellaan 2014 hän teki 28 ottelussa neljä maalia ja kaudella 2015 kymmenen maalia 33 ottelussa.
Luan valittiin Brasilian joukkueeseen Brasiliassa järjestettäviin kesäolympialaisiin 2016. Hän teki maalin alkulohko-ottelussa Tanskaa ja puolivälierässä Kolumbiaa vastaan.
Tikkalan rautatieasema

 
Tikkalan rautatieasema (lyh.Tkk) on rautatieliikennepaikka Tohmajärvellä rataosuudella Kouvola–Joensuu. Tikkala on Karjalan radan alkuperäisiä asemia. Se avattiin liikenteelle 1. marraskuuta 1894. 
Vanha asema.
Tikkalaan rakennettiin 1894 pieni laiturirakennus ja muutamaa vuotta myöhemmin tavaramakasiini. Paikalle rakennettiin uusi puinen asemarakennus 1926, jonka jälkeen vanhempi asemarakennus siirrettiin Suhmuraan. Vanha asema on jäänyt radanoikaisujen myötä ratalinjasta sivuun, ja se on myyty yksityisomistukseen. Siellä on sittemmin asunut Kotiteollisuus-yhtyeen basisti, ja yhtyeen levyjä on äänitetty rakennuksessa. Asema-alueen 1950-luvulle käytössä ollut puinen vesitorni kuten myös saunarakennus ja vahtitupa ovat myös säilyneet.
Rataoikaisut.
Tikkala on siinä mielessä harvinainen asema, että asemaa on jouduttu siirtämään peräti kaksi kertaa. Ensimmäisen kerran asemaa siirrettiin 1966, jolloin oikaisun pohjoispäähän avattiin uusi asema. Se oli miehitetty vuoteen 1973 asti , ja paikalle rakennettiin pieni puinen asemarakennus. Henkilöliikenne loppui Niiralan radan henkilöliikenteen loputtua 1987, ja tavaraliikenne neljä vuotta aiemmin.
Toinen oikaisu tehtiin 2008, jolloin rataa siirrettiin vanhan radan länsipuolelle pois suopohjaiselta maaperältä. Tätä Tikkalan nykyistä liikennepaikkaa käytetään ainoastaan junankohtauspaikkana.
Salamis (antiikin kaupunki)

Salamis () oli antiikin aikainen kaupunki ja kaupunkivaltio ("polis") Salamiin saarella Kreikassa. Sen arkeologinen kohde sijaitsee saaren itärannikolla Spithárin kylässä lähellä Ampelákian kaupunkia.
Historia.
Salamis oli alun perin Aiginan siirtokunta. Sittemmin se oli Ateenan ja Megaran kiistakapulana. Lopulta Ateena valtasi sen itselleen ja siitä tuli Ateenan kaupunkivaltion osa, vaikka siitä ei koskaan tullutkaan yhtä Attikan demoksista. Alkuperäinen Salamiin kaupunki sijaitsi saaren etelärannikolla eli Aiginan puolella. Kun saari liitettiin Ateenan valtaan, uusi Salamiin kaupunki rakennettiin saaren itärannikolle eli Ateenan puolelle. Tällä paikalla kaupunki sijaitsi klassisella ja hellenistisellä kaudella. Kumpaakaan näistä rakennusvaiheista ei tule sekoittaa nykyiseen Salamiin kaupunkiin, joka sijaitsee saaren länsirannikolla ja on siis kolmas samanniminen kaupunki historian aikana.
Kaupungissa tiedetään olleen agora eli tori, jolla oli muun muassa Solonin patsas, sekä muun muassa Aiaan, Artemiin ja Kykhreuksen temppelit. Pausaniaan aikana 100-luvulla jaa. kaupunki oli jo raunioina. Osia raunioista on näkyvillä maan pinnalla. Näihin kuuluu muun muassa kaupunginmuurin jäänteitä. Lisäksi alueella on suoritettu jonkin verran arkeologisia kaivauksia muun muassa vuosina 2002–2006. Niissä on kaivettu esiin hellenistisen ajan rakennusten jäänteitä Spithárin lahden pohjoisrannalta.
Suomen Ateenan-instituutti on suorittanut antiikin Salamiin kaupungin alueella arkeologisia tutkimuksia vuodesta 2016 yhdessä Länsi-Attikan, Pireuksen ja Saroninlahden saarten arkeologisen eforiaatin kanssa. Tutkimusprojektin tarkoituksena on kaupungin asemakaavan ja rakennusten kartoittaminen ilman varsinaisia kaivauksia hyödyntäen muun muassa geofyysisiä menetelmiä, takymetriaa ja fotogrammetriaa. Suomalaisten puolelta projektin johtajana toimii Jari Pakkanen.
Idols (1. tuotantokausi)

Suomen Idolsin ensimmäinen tuotantokausi alkoi 26. syyskuuta 2003 MTV3-kanavalla. Koelaulut järjestettiin Tampereella, Turussa ja Helsingissä. Ohjelman tuomarit ovat Jone Nikula, Nina Tapio, Nanna Mikkonen ja Asko Kallonen. Kauden finaali järjestettiin 9. tammikuuta 2004 Helsingin messukeskuksessa.
Suomen "Idolsin" ensimmäisen kauden voitti Hanna Pakarinen. Kauden kärkikolmikko on menestynyt Suomen musiikkimarkkinoilla varsin hyvin. Kolmanneksi sijoittunut Antti Tuisku on eräs menestyneimpiä suomalaisia artisteja, jonka 12 levystä viisi on myynyt vähintään platinaa ja kuusi kultaa. Toiseksi sijoittuneelta Jani Wickholmilta on julkaistu seitsemän studioalbumia, joista ensimmäinen myi platinaa. Voittaja Hanna Pakarinen nousi Suomen myydyimmäksi englannin kielellä laulavaksi naisartistiksi. Hän on julkaissut seitsemän albumia, joista kolme ensimmäistä on myynyt kultaa.
Suomen "Idolsin" ensimmäisen kauden finalistit levyttivät yhdessä kappaleen ”Tuulet puhaltaa”.
Adria International Raceway

Adria International Raceway on Adriassa, Pohjois-Italiassa sijaitseva 2,702 kilometriä pitkä moottorirata. Radalla on ajettu useita sarjoja, kuten DTM, Formula 3 Euroseries, Italian Formula 3 ja Superleague Formula.
Rata esiintyy muutamissa ajopeleissä, kuten esimerkiksi TOCA Race Driver 2 ja Superstars V8 Racing.
Stitched Up Heart

Stitched Up Heart on yhdysvaltalainen rockyhtye, jonka Alecia Demner perusti Los Angelesissa vuonna 2010. Yhtyeen debyyttialbumi "Never Alone" julkaistiin kesäkuussa 2016. Yhtyeen toinen albumi "Darkness" ilmestyi maaliskuussa 2020 ja kolmas albumi "To the Wolves" vuonna 2023.
Matti Mannonen

Matti Mannonen (5. huhtikuuta 1871 Koivisto – 4. tammikuuta 1942 Helsinki) oli suomalainen merikapteeni, toimitusjohtaja ja kokoomuksen kansanedustaja.
Mannosen vanhemmat olivat talollinen Kristian Mannonen ja Katariina Wyyryläinen . Hän kävi kansakoulun ja valmistui merikapteeniksi 1899 Viipurin merikoulusta. Mannonen oli merillä useita vuosia vuodesta 1884 alkaen. Hän toimi sittemmin maanviljelijänä ja laivanvarustajana Koivistolla ja oli toiminimi A. Mannosen prokuristina 1899–1913, Koiviston kirkon isäntänä 1905–1914 ja A. Mannosen kauppaliikkeen toimitusjohtajana 1913–1939. 
Mannonen oli kansanedustajana 1919–1922 edustaen Viipurin läänin läntistä vaalipiiriä. Hän tuli eduskuntaan helmikuussa 1919 sosialidemokraattien Paavo Leppäsen tilalle. Mannonen oli Koiviston kunnanvaltuuston ja kauppalanvaltuuston puheenjohtajana sekä Koiviston kunnallislautakunnan esimiehenä. 
Matti Mannonen oli naimisissa vuodesta 1898 Anna Maria Kolin kanssa.
Chang International Circuit

Chang International Circuit (, myös Buriram International Circuit) on moottorirata Isanissa Buriramin maakunnassa Thaimaassa.
Chang International Circuitin rakennustyöt aloitettiin 2. maaliskuuta 2013 ja avajaisia vietettiin 4. lokakuuta 2014. Sillä on FIA:n ja FIM:n korkeimman tason rataluokitukset. Radalla on pituutta 4,5 kilometriä ja sillä on ajettu muun muassa MotoGP-, World Superbike-, WTCC-, Super GT- ja Porsche Carrera Cup Asia -sarjoja.
I. R. Valavaara

Isak Reinhold (Iisakki Reino) Valavaara (vuoteen 1906 Wallenius, 19. joulukuuta 1871 Laitila – 23. huhtikuuta 1953 Vaasa) oli suomalainen poliitikko, joka toimi SDP:n kansanedustajana vuosina 1919–1920. Valavaara oli merkittävä taustavaikuttaja Vaasan työväenliikkeessä, vaikka hänen uransa valtakunnanpolitiikassa jäikin lyhyeksi.
Elämä.
Laitilan Kodisjoella syntyneen Iisakki Valavaaran vanhemmat olivat mäkitupalainen Kustaa Wallenius (1846-1917) ja Maria Jokela (1849-1912). Hän työskenteli nuoruudessaan muun muassa rakennusmiehenä Turussa ja Vaasassa. Suutarin ammatin hankittuaan Valavaara liittyi Vaasan työväenyhdistyksen suutareitten ammattiosastoon 1897 ja sosialidemokraattiseen puolueeseen 1902. Vuodesta 1903 lähtien hän työskenteli työväenyhdistyksen vahtimestarina. Syksyllä 1905 Valavaara oli perustamassa sanomalehti "Vapaata Sanaa", jonka taloudenhoitajaksi hänet palkattiin.
Valavaara pysytteli erossa sisällissodan tapahtumista. Syksyllä 1918 hän puuhasi lakkautetun "Vapaan Sanan" tilalle "Työläinen"-sanomalehteä. Vuonna 1919 Valavaara valittiin eduskuntaan sekä Vaasan kaupunginvaltuustoon. Valavaaran ura kansanedustajana jäi vain puolentoista vuoden pituiseksi, sillä hän sai jo syksyllä 1920 vapautuksen tehtävästään sairauden vuoksi. Valavaaran tilalle eduskuntaan nousi Hilda Hannunen. 
"Työläisen" vaihdettua nimensä jälleen "Vapaaksi Sanaksi" lehti päätyi marraskuussa 1920 kommunistisen SSTP:n haltuun, jolloin Valavaara erosi lehtiyhtiön palveluksesta ja siirtyi Työväen Osuusliikkeen konttoripäälliköksi. Vuonna 1927 hän jäi heikentyneen terveytensä vuoksi eläkkeelle jättäen myös muut tehtävänsä työväenliikkeessä. Iisakki Valavaara kuoli 81-vuotiaana huhtikuussa 1953. Hänet on haudattu Vaasan uudelle hautausmaalle.
Perhe.
Iisakki Valavaaran puoliso oli Laihiassa syntynyt Maria Aaltonen (1872-1943), jonka kanssa hän avioitui vuonna 1899. Perheeseen syntyi seitsemän lasta. Valavaaralla oli kymmenen sisarusta, joista tunnetuin on kansanedustaja Nestori Valavaara. Kustaa Valavaara (1869-1919) kuului "Vapaan Sanan" sekä Vaasan Työväen Osuuskaupan perustajiin ja työskenteli muun muassa "Kansan Tahdon" taloudenhoitajana. Myöhemmin liikemiehenä Helsingissä vaikuttanut Kustaa Valavaara teki itsemurhan joulukuussa 1919. Veljeksistä Hjalmar Emil (s. 1889) kuoli Tammisaaren vankileirillä. Teollisuusneuvos Veikko Valavaara oli heidän veljenpoikansa.
Meistriliigan kausi 2016

Meistriliigan kausi 2016 on Viron seurajalkapalloilun korkeimman sarjatason, Meistriliigan (sponsorisyistä A. Le Coq Premium Liiga), 26. kausi. Kausi alkoi 4. maaliskuuta ja se päättyy 5. marraskuuta 2016.
Pudotuspelit.
Putoamiskarsinta.
Sarjataulukon yhdeksänneksi sijoittunut pelaa Esiliigan voittaneen joukkueen kanssa yhdestä paikasta Meistriliigan kaudella 2017 kaksiosaisen ottelun.
Rise (Katy Perryn kappale)

”Rise” on yhdysvaltalaisen Katy Perryn kappale, joka julkaistiin heinäkuussa 2016. Kappale toimi teemakappaleena yhdysvaltalaisen NBC-televisiokanavan olympialähetyksissä. Kappaleen on tuottanut Max Martin. Single on sijoittunut parhaimmillaan Yhdysvaltain Billboard Hot 100 -listan sijalle 11. Suomessa kappale debytoi latauslistan sijalla 1.
Kappaleen sanoma on itseensä luottamisesta ja ettei pidä ikinä luovuttaa.
Heikki Kääriäinen

Heikki Kääriäinen (14. tammikuuta 1872 Iisalmen maalaiskunta – 26. lokakuuta 1947 Iisalmen maalaiskunta) oli suomalainen torppari, pienviljelijä ja sosialidemokraattien kansanedustaja.
Kääriäisen vanhemmat olivat rukkisorvari Olli Reetrikki Kääriäinen ja Eeva Stina Huttunen. Hän oli vuodesta 1890 alkaen torpparina ja myöhemmin pienviljeljänä Iisalmen maalaiskunnassa. 
Kääriäinen oli kansanedustajana 1910–1917, 1919–1922 ja 1933–1945 edustaen Kuopion läänin läntistä vaalipiiriä. Hän oli presidentin valitsijamiehenä vuoden 1931 presidentinvaaleissa. Kääriäinen oli Iisalmen maalaiskunnan kunnanvaltuuston ja kunnallislautakunnan jäsenenä. 
Heikki Kääriäinen oli naimisissa vuodesta 1900 Reeta Tiina Kokkosen kanssa.
Mary Toft

Mary Toft (o.s. Denyer, joskus Tofts) (s. 1701–1763), oli englantilainen nainen, joka tuli kuuluisaksi vuonna 1726 kun hän sai useat lääkärit vakuutettua siitä, että hän oli synnyttänyt kaniineja. Huiputettujen lääkärien joukossa oli muun muassa kuningas Yrjö I:n hovilääkäri Nathaniel St André.
Vuonna 1726 Mary Toft tuli raskaaksi, mutta hän menetti lapsensa. Hän oli sitä ennen nähnyt peltotöitä tehdessään kaniinin, ja kehittänyt pakkomielteen kaniineja kohtaan. Hänen väitteensä kaniinin synnyttämisestä toi paikalle paikallisen lääkärin John Howardin, ja Toft synnytti hänen läsnä ollessaan eläimen osia. Howardin tutkittua tapauksen tieto levisi laajemmalle julkisuuteen ja lääkärikuntaan ja hovilääkäri Nathaniel St Andrén tietoisuuteen. St André piti tapausta aitona, mutta kuninkaan lähettämä toinen lääkäri Cyriacus Ahlers oli skeptinen. Kun kuuluisuudeksi noussut Toft tutkittiin lopulta tarkemmin Lontoossa, tapaus paljastui huijaukseksi ja Toft vangittiin.
Tapausta seurannut kielteinen julkisuus sai aikaan kuohuntaa lääketieteen harjoittajien keskuudessa ja tuhosi useiden menestyneiden lääkärien maineen ja urat. Satiirikko ja yhteiskuntakriitikko William Hogarth oli yksi henkilöistä, joka käsitteli tapausta julkisuudessa ja joka oli huolissaan lääkäreiden herkkäuskoisuudesta. Toft vapautettiin ja hän palasi kotiinsa.
Akela Jones

Akela Jones (s. 22. huhtikuuta 1995 Saint Michael) on barbadoslainen yleisurheilija. Hän on kilpaillut arvokisatasolla seitsenottelussa, 100 metrin aitajuoksussa, korkeus- ja pituushypyssä sekä 4 × 100 metrin viestissä.
Jones voitti pituushypyssä alle 20-vuotiaiden maailmanmestaruuden vuonna 2014 tuloksella 634 cm. Alle 18-vuotiaiden MM-kilpailuissa hän oli samassa lajissa kuudes 2011. Keski-Amerikan ja Karibian-mestaruuskilpailuissa hän saavutti alle 18-vuotiaiden sarjassa vuonna 2010 hopeaa korkeushypyssä ja pronssia 4 × 100 metrin viestissä sekä 2012 kultaa korkeus- ja pituushypyssä. Alle 20-vuotiaiden sarjassa hän voitti pituushyppykultaa 2014.
Jones saavutti Pan-Amerikan kisoissa pronssia korkeushypyssä Torontossa 2015 silloisella Barbadoksen ennätystuloksella 191 cm. Samojen kisojen pituushypyssä hän oli kuudes. Hän keskeytti seitsenottelun Pekingin MM-kilpailuissa 2015. Rio de Janeiron olympialaisissa 2016 hän oli seitsenottelussa 20:s ja karsiutui korkeushypyn loppukilpailusta. Belgradin sisäratojen MM-kilpaluissa 2022 hän sijoittui pituushypyssä 11:nneksi.
Jonesin ennätys seitsenottelussa on 6 371 pistettä kesäkuulta 2015, 100 metrin aidoissa 12,94 huhtikuulta 2016, korkeushypyssä 198 hallikilpailusta maaliskuulta 2016 ja pituushypyssä 680 cm, jonka hän on hypännyt hallissa maaliskuulla 2016 ja ulkona toukokuulla 2021. Hänellä on hallussaan Barbadoksen ennätys korkeus- ja pituushypyssä sekä sisä- että ulkoradoilla ja maan halliennätys 60 metrin aitajuoksussa 8,00 helmikuulta 2016 ja viisiottelussa 4643 pistettä tammikuulta 2016.
Angola kesäolympialaisissa 2016

Angola osallistui vuoden 2016 kesäolympialaisiin, jotka järjestettiin Brasiliassa. Maata edusti 26 urheilijaa seitsemässä eri lajissa. Maan lipunkantajana päättäjäisissä toimi käsipalloilija Cristina Direito Branco.
Yleisurheilu.
Angola sai yleisurheiluun ylikansallisia paikkoja kansainväliseltä yleisurheiluliitolta kyetäkseen lähettämään kaksi urheilijaa kilpailuihin.
Käsipallo.
Angolan naisten käsipallojoukkue pääsi olympialaisiin voittamalla vuonna 2015 Afrikan karsinnat Luandassa. Angola selvisi Ryhmä A:sta neljännesvälieriin sijoittumalla lohkossaan neljänneksi.
Judo.
Angola sai yhden keskisarjassa ottelevan naisjudokan olympialaisiin. Antonia Moreira hävisi toisessa ottelussa Saksan Laura Vargas Kochille.
Soutu.
Angola sai lähettää soutukilpailuihin yhden veneen miesten kevyeen pariairokaksikkoon. Parissa soutivat Andre Matias ja Jean-Luc Rasamoelina.
Purjehdus.
Angola sai lähettää kisojen purjehduskilpailuihin kaksi venekuntaa. Manuel Lelo sijoittui viimeiseksi miesten Laserissa ja pari Paixão Afonso / Matias Montinho viimeiseksi miesten 470:ssä.
Uinti.
Angolalla oli kaksi edustajaa kisojen uintikilpailuissa.
Limeira

Limeira on kaupunki Brasiliassa, joka sijaitsee São Paulon osavaltion itäosassa. Limeiran asukasluku on 303 682 (vuonna 2018). Tatujoki virtaa Limeiran läpi.
Limeira oli aikoinaan merkittävä kahvinviljelyn keskus. Kaupungin ympäristössä tuotettiin myös huomattavan paljon sitrushedelmiä, minkä vuoksi Limeiraa kutsuttiin Brasilian appelsiinipääkaupungiksi. Nykyään tärkein viljelykasvi on kuitenkin sokeriruoko, josta jalostetaan etanolia. Kahvin ja sitrushedelmien lisäksi alueella viljellään myös puuvillaa. Limeirassa on lisäksi paperiteollisuutta.
Haluatko miljonääriksi? (videopeli)

Haluatko miljonääriksi? on Hothouse Creationsin kehittämä ja Eidos Interactiven julkaisema "Haluatko miljonääriksi?" -tietokilpailuun pohjautuva videopeli vuodelta 1999. Pelin suomenkielinen versio julkaistiin vuonna 2001, ja sen juontajana on Lasse Lehtinen.
Adriana Araújo

Adriana dos Santos Araújo (s. 11. huhtikuuta 1981 Salvador) on brasilialainen nyrkkeilijä ja olympiamitalisti.
Araújo voitti 60 kilogramman painoluokassa olympiapronssia Lontoossa 2012. Rio de Janeiron kesäolympialaisissa 2016 hän hävisi ensimmäisen ottelunsa suomalaiselle Mira Potkoselle.
Ferrari F14 T

Ferrari F14 T oli italialaisen Ferrari -tallin käyttämä auto Formula 1 -kaudella 2014. Autoa kuljettivat kaksinkertainen maailmanmestari Fernando Alonso ja suomalainen maailmanmestari Kimi Räikkönen. Testikuljettajina toimi Davide Rigon, Marc Gené ja Pedro de la Rosa.
Michel Temer

Michel Miguel Elias Temer Lulia ([miˈʃɛw miˈɡɛw eˈliɐs ˈtẽmeɾ luˈliɐ]; s. 23. syyskuuta 1940) on brasilialainen asianajaja ja poliitikko, joka oli Brasilian presidentti vuosina 2016–2018. Hän nousi presidentiksi edellisen presidentin Dilma Rousseffin jouduttua virkasyytteen kohteeksi ja oli virassa vuoden 2018 loppuun. Temer valittiin virkaan vuoden 2010 vaaleissa, joissa hän oli työväenpuolueen (MDB) ehdokas presidenttiehdokas Dilma Rousseffin rinnalla. 
Temer on nykyisin MDB:n puheenjohtaja.
Temerille siirrettiin 12. toukokuuta 2016 tilapäisesti presidentin valtuudet ja tehtävät presidentti Rousseffin odottaessa virkarikosoikeudenkäyntiä. Oikeus tuomitsi Rousseffin erotettavaksi virastaan, ja Temer nousi presidentiksi 31. elokuuta 2016.
Varhainen elämä ja koulutus.
Temer on syntynyt Tietessä, São Paulon osavaltiossa. Hänen vanhempansa  muuttivat Brasiliaan Libanonista vuonna 1925. 
Temer on suorittanut oikeustieteen kandidaatin tutkinnon São Paulon yliopistossa ja väitellyt tohtoriksi São Paulon katolisesta yliopistosta 1974. Hän on toiminut valtion syyttäjänä ja kaksi kertaa osavaltion turvallisuudesta vastaavana valtiosihteerinä. Hän on valtiosääntöoikeuden  professori ja on kirjoittanut lukuisia kirjoja aiheesta.
Ura.
Vuodesta 1987 Temer palveli kuusi peräkkäistä toimikautta Edustajainhuoneessa, ja toimi kolmeen kertaan sen puhemiehenä. Temer oli myös jäsenenä vuoden 1988 Kansallisessa perustuslakia säätävässä kokouksessa, joka valmisteli nykyisen Brasilian perustuslain. 
Hänellä on viisi lasta, joista kolme on hänen ensimmäinen vaimonsa Maria kanssa, yksi suhteesta toimittajan kanssa, ja yhden äiti on hänen nykyinen vaimonsa Marcela, joka on miestään 42 vuotta nuorempi.
Sauber C33

Sauber C33 oli sveitsiläisen Formula 1 -talli Sauberin käyttämä auto kaudella 2014. Autolla kilpailivat saksalainen Adrian Sutil ja meksikolainen Esteban Gutiérrez. Testikuljettajina toimi Giedo van der Garde, Sergei Sirotkin, Adderly Fong ja Simona de Silvestro. Auto julkistettiin internetissä 26. tammikuuta 2014. Autolla ei kerätty kauden aikana yhtään pisteitä ja talli jäi 10. sijalle valmistajissa voittaen ainoastaan Caterhamin.
Lester Lane

Lester E. Lane (6. maaliskuuta 1932 Purcell, Oklahoma – 5. syyskuuta 1973 Norman, Oklahoma) oli yhdysvaltalainen koripalloilija, koripallovalmentaja ja olympiavoittaja.
Takamiehenä pelannut Lane varattiin NBA:han vuonna 1955, mutta hän ei koskaan pelannut ammattilaisena vaan amatöörien AAU:ssa. Lane voitti Yhdysvaltain miesten maajoukkueessa olympiakultaa Roomassa 1960.
Lane toimi pelaajauransa jälkeen valmentajana muun muassa Espanjassa ja Meksikon maajoukkueessa. Hän sai sydäninfarktin Espanjassa vuonna 1971 ja kuoli vain 41-vuotiaana kesken koripallon pelaamisen Oklahomassa 5. syyskuuta 1973.
Jaguar R3

Jaguar R3 ja sen kehitysversio Jaguar R3B oli Formula 1 -talli Jaguarin käyttämä auto kaudella 2002. Autolla kilpailivat brittiläinen Eddie Irvine ja espanjalainen Pedro de la Rosa. Tallipäällikkö Niki Lauda testasi itse autoa kauden 2002 talvitesteissä Valenciassa, missä hän pyörähti kahdesti radalla.
Sauber C21

Sauber C21 oli sveitsiläisen Formula 1 -talli Sauberin käyttämä auto kaudella 2002. Kimi Räikkönen ei jatkanut tallissa, koska hän vaihtoi McLarenille. Autolla kilpailivat saksalainen Nick Heidfeld, brasilialainen Felipe Massa ja saksalainen Heinz-Harald Frentzen. 
Tallin parhaaksi tulokseksi jäi Heidfeldin ajama neljäs tila Espanjan osakilpailussa. Talli sijoittui 11 MM-pisteen ansiosta valmistajien lopputuloksissa viidenneksi. Frentzen ajoi Yhdysvaltain osakilpailussa Massan tilalla, koska Massa oli saanut kymmenen lähtöruudun rangaistuksen Italian osakilpailun kolaritilanteen vuoksi ja talli vältti rangaistuksen ajattamalla toista kuljettajaa tämän tilalla.
Sauber C22

Sauber C22 oli sveitsiläisen Formula 1 -talli Sauberin käyttämä auto kaudella 2003. Autolla kilpailivat saksalaiset Nick Heidfeld ja Heinz-Harald Frentzen. Frentzen ajoi autolla kerran palkintokorokkeelle sijoittumalla kolmanneksi Yhdysvaltain osakilpailussa.
Talli sijoittui 19 MM-pisteellään valmistajien lopputuloksissa kuudenneksi.
Sauber C23

Sauber C23 oli sveitsiläisen Formula 1 -talli Sauberin käyttämä auto kaudella 2004. Autolla kilpailivat italialainen Giancarlo Fisichella ja brasilialainen Felipe Massa. Autolla ajettiin parhaimmillaan kahdesti neljänneksi, kun Fisichella oli neljäs Kanadan ja Massa puolestaan Belgian osakilpailuissa. Talli sijoittui 34 MM-pisteellään valmistajien lopputuloksissa kuudenneksi.
Sauber C19

Sauber C19 oli sveitsiläisen Formula 1 -talli Sauberin käyttämä auto kaudella 2000. Autolla kilpailivat brasilialainen Pedro Diniz ja suomalainen Mika Salo. Salo ajoi tallin kaikki pistesijoitukset ollen parhaimmillaan kahdesti viides. Talli sijoittui 6 MM-pisteellään valmistajien lopputuloksissa kahdeksanneksi.
Syrjäinen maa

Syrjäinen maa (kymr. "Y Gwyll", engl. Hinterland) on walesilainen rikosdraamasarja, jonka ovat luoneet Ed Talfan ja Ed Thomas. Sarjasta on kuvattu kaksi kieliversiota, kymriksi ja englanniksi. S4C aloitti kymrinkielisen version "Y Gwyllin" esittämisen vuonna 2013, ja BBC One aloitti englanninkielisen version "Hinterlandin" esittämisen vuonna 2014. Sarja luotiin, koska näytelmäkirjailija Ed Thomas halusi muutoksen siihen, että Walesillä ei ole omaa rikossarjaa.
Suomessa Yle TV1 aloitti englanninkielisen version esittämisen esittämisen 12. lokakuuta 2014.
Pääosassa on rikosylikomisario Tom Mathias (Richard Harrington), joka pakenee synkkää menneisyyttään syrjäiselle maalaiseudulle.
Sauber C18

Sauber C18 oli sveitsiläisen Formula 1 -talli Sauberin käyttämä auto kaudella 1999. Autolla kilpailivat ranskalainen Jean Alesi ja brasilialainen Pedro Diniz. Kuljettajat ajoivat kauden aikana viidesti pisteille, joista jokainen oli kuudes tila. Talli sijoittui näiden 5 MM-pisteen ansiosta valmistajien lopputuloksissa kahdeksanneksi.
Williams FW24

Williams FW24 oli brittiläisen Formula 1 -talli Williamsin käyttämä auto kaudella 2002. Autolla kilpailivat saksalainen Ralf Schumacher ja kolumbialainen Juan Pablo Montoya. Auto julkistettiin Silverstonessa 25. tammikuuta 2002. Autolla ajettiin kauden aikana yksi voitto.
Ralf Schumacher saavutti Williams FW24 -autolla kauden ainoan voiton Malesian toisessa osakilpailussa. Vaikka Juan-Pablo Montoya onnistui saamaan peräti viisi peräkkäistä paalupaikkaa vuonna 2002, hän ei onnistunut voittamaan yhtäkään kilpailua kauden aikana.
Vaikka FW24 ei kyennyt kilpailemaan Ferrarin F2002:n tasolla, se auttoi tiimiä parantamaan sijoitustaan edellisvuodesta kuljettajien MM-sarjassa. Kauden päätteeksi Williams-tiimi sijoittui toiseksi, McLaren-Mercedesin edelle.
Marussia MR03

Marussia MR03 oli venäläisen Marussian käyttämä auto kausilla 2014-2015. Auto julkistettiin Jerezin radalla 30. tammikuuta 2014. Autolla kilpailivat kaudella 2014 ranskalainen Jules Bianchi ja brittiläinen Max Chilton. Bianchi ajoi autolla pisteille Monacon osakilpailussa sijoittumalla yhdeksänneksi. Testikuljettajina toimi Alexander Rossi ja Will Stevens. Kaudella 2015 kilpailivat brittiläinen Will Stevens, espanjalainen Roberto Merhi sekä Alexander Rossi. Merhi ja Rossi ajoivat kauden aikana tallin parhaimman tuloksen, kun Merhi oli 12:nes Britannian ja Rossi 12:nes Yhdysvaltain osakilpailussa. Testikuljettajina toimi Fabio Leimer ja Jordan King.
Sauber C34

Sauber C34 on sveitsiläinen Formula 1 -talli Sauberin käyttämä auto kaudella 2015. Autolla kilpailivat ruotsalainen Marcus Ericsson ja brasilialainen Felipe Nasr. Testikuljettajana toimi Raffaele Marciello. Auto julkistettiin internetissä 30. tammikuuta 2015.
Bonava

Bonava AB (ent. NCC Housing) on ruotsalainen rakennusalan konserni, joka irtautui rakennusyhtiö NCC:stä ja listautui Tukholman pörssiin kesäkuussa 2016. Asiakkaina ovat yksityiset kodinostajat ja sijoittajat. Bonava katsoo kotisivujensa mukaan luoneensa koteja ja naapurustoja 1930-luvulta lähtien. Yhtiön suurin omistaja on ruotsalainen sijoitusyhtiö Nordstjernan, jolla oli tammikuun lopulla 2019 hallussaan noin 49 prosenttia äänimäärästä.
Bonavan nimi tulee ruotsin kielen sanoista "Bo" eli asuminen ja ”Nav” eli keskipiste.
Neitsyt Marian kuolonuneen nukkuminen (kirja)

Neitsyt Marian kuolonuneen nukkuminen () on nimitys useille varhaiskristillisille apokryfisille kirjoituksille, jotka kuvaavat Neitsyt Marian kuolemaa. Eri versioissa on paljon eroja, mutta niillä saattaa olla yhteinen kantamuoto.
Historia.
Kirjoituksesta tunnetaan versiot kreikan, latinan, syyrian, koptin, arabian, armenian, georgian ja etiopian kielillä. Lisäksi siitä tunnetaan käännöksiä keskiaikaisen Euroopan kielille, ja näissä on viitteitä alkukielistä. Varhaisin koko kertomuksen teksti on syyriankielinen.
Latinankielinen teksti on peräisin 400–500-lukujen taitteesta, mutta se perustuu varhaisempaan traditioon, jonka ajoituksesta tutkijoilla ei ole yksimielisyyttä. Syyriankieliset katkelmat saattavat olla jo 200-luvulta. Kertomuksessa on piirteitä, joiden perusteella sen kantamuoto voisi olla mahdollisesti 100-luvulta.
Sisältö.
Kirjoitus pyrkii esiintymään ikään kuin apostolien tai näihin läheisissä yhteyksissä olleiden henkilöiden kirjoittamana. Teksti edustaa niin sanottua ”palmunlehvätraditiota”. Marialle ilmestyy arkkienkeli Gabriel, joka tuo mukanaan palmunoksan ja ilmoittaa, että Maria otetaan taivaaseen kolmen päivän kuluttua. Kirjoituksen mukaan Marian kuolema tapahtui kaksi vuotta Kristuksen taivaaseenastumisen jälkeen:
Kuoleman jälkeen Maria otetaan ylös taivaaseen. Varhaisemmissa versioissa taivaaseenottamiseen liittyvien tapahtumien kuvaus on yksinkertainen ja myöhemmissä versioissa laajempi.
Franz Tost

Franz Tost (s. 20. tammikuuta 1956 Trins, Itävalta) on itävaltalainen Scuderia AlphaTauri Formula 1 -tallin tallipäällikkö.
Nuorena Tost kilpaili Formula Ford ja Formula 3 -sarjoissa. Hän on toiminut vuodesta 2006 lähtien Scuderia Toro Rosson tallipäällikkönä.
Steve Nielsen

Steve Nielsen (s. 2. heinäkuuta 1964) on brittiläinen insinööri. Vuosina 2014–2017 hän toimi Williamsin Formula 1 -tallin urheilujohtana, kunnes siirtyi Formula 1 -sarjan urheilujohtajaksi elokuussa 2017. Nielsen toimi urheilujohtana aiemmin Caterhamilla vuonna 2012 ja Toro Rossolla vuodet 2013–2014. Hän on työskennellyt myös Benettonilla, Tyrrellillä, Hondalla, Arrowsilla ja Renaultilla.
Kawakaze (1917)

Kawakaze () oli keisarillisen Japanin laivaston vuonna 1918 valmistunut Kawakaze-luokan hävittäjä.
Valmistus.
Alus tilattiin vuoden 1917 hankinnoissa Yokosukan laivastontelakalta, missä köli laskettiin 15. helmikuuta 1917. Alus laskettiin vesille vielä saman vuoden lopulla 10. lokakuuta ja valmistui 11. marraskuuta 1918.
Palvelus.
Alus poistettiin alusluettelosta 1. huhtikuuta 1934.
Tanikaze (1918)

Tanikaze () oli keisarillisen Japanin laivaston vuonna 1919 valmistunut Kawakaze-luokan hävittäjä.
Valmistus.
Alus tilattiin vuoden 1916 hankinnoissa Maizurun laivastontelakalta, missä köli laskettiin 20. syyskuuta 1916. Alus laskettiin vesille 20. heinäkuuta 1918 ja valmistui 30. tammikuuta 1919.
Palvelus.
Alus poistettiin alusluettelosta 1. huhtikuuta 1935.
Alan Permane

Alan Permane (s. 4. helmikuuta 1967 Walton-on-Thames, Englanti) on brittiläinen Racing Bulls Formula 1 -tallin insinööri. Permane aloitti uransa vuonna 1989 Benettonilla sähköinsinöörinä, jossa toimi vuoteen 1995. Vuonna 1996 hän toimi tallin nuorten kuljettajien kisainsinöörinä. Vuodet 1998–2001 hän toimi Benettonilla ja 2005–2006 Renaultilla Giancarlo Fisichellan kisainsinöörinä. Vuodet 2007–2011 hän toimi tallin pääinsinöörinä. Lokakuusta 2011 lähtien hän on toiminut Lotus F1 ja nykyisin Renaultin -tallin ratatoimintojen johtajana. Permane muistetaan kaudella 2013 Intian GP:n aikana käymästä radioviestinnästä Kimi Räikkösen kanssa, kun tämä ohjeisti Räikköstä antamaan tilaa tallikaveri Romain Grosjeanille, joka taisteli Ferrarin Felipe Massaa vastaan palkintokorokesijasta.
Heinäkuussa 2025 hänet nostettiin Racing Bullsin tallipäälliköksi kun aiemmin tallipäällikkönä toiminut Laurent Mekies nostettiin Red Bull tallin johtoon.
Momo-luokka

Momo-luokka () oli keisarillisen Japanin laivaston neljän hävittäjän muodostama alusluokka.
Enoki-luokka

Enoki-luokka () oli keisarillisen Japanin laivaston neljän hävittäjän muodostama alusluokka.
Nick Chester

Nick Chester (s. 22. helmikuuta 1968) on brittiläinen insinööri. Chester toimi vuodesta 2013 lähtien Lotus F1 Teamin ja vuoteen 2019 asti Renaultin Formula 1 -tallin teknisenä johtajana. Chester toimi kisainsinöörinä Arrowsilla vuodet 1995–2000, Benettonilla 2000–2001 ja Renaultilla 2002–2005.
Momo (1916)

Momo () oli keisarillisen Japanin laivaston vuonna 1916 valmistunut Momo-luokan hävittäjä.
Valmistus.
Alus tilattiin vuoden 1915 hankinnoissa Sasebon laivastontelakalta, missä köli laskettiin 28. helmikuuta 1916. Alus laskettiin vesille 12. lokakuuta ja valmistui vielä saman vuoden lopulla 23. joulukuuta 1917.
Palvelus.
Alus poistettiin alusluettelosta 1. toukokuuta 1940.
Labbézanga

Labbézanga on kylä Gaon alueen Ansongon piirin Ouattagounan kunnassa Malissa. Se sijaitsee Nigerjoen rannalla lähellä Nigerin rajaa 27 kilometriä Ouattagounasta etelään. Kylässä on 3 700 asukasta (vuonna 2009).
Kylän asukkaat ovat maanviljelyä ja kalastusta harjoittavia songhaita. Sen kautta kulkee Gaosta Nigerin rajalle johtava päällystämätön maantie RN17. Labbézangan alapuolella sijaitsevat kosket vaikeuttavat jokiliikennettä.
Labbézangassa toimii yläkoulu ja terveyskeskus. Kylässä pidetään viikoittaiset markkinat. Vesihuolto käsittää kaksi toimivaa kaivoa ja porakaivon. Paikallinen nähtävyys on eroosion muovaama ”kivinen rumpu” Baguel Bayel, joka tosin lakkasi soimasta jo 1960-luvulla.
Kylä esiintyy vuonna 2005 valmistuneessa elokuvassa "Sahara". Elokuvan Labbezanga-kohtaus oli tosin kuvattu Marokossa.
Ivan Huttunen

Ivan (Juho) Huttunen (21. syyskuuta 1927 Vähikkälä, Venjoki, Inkeri – 20. huhtikuuta 2010 Vantaa, Suomi) oli Neuvostoliiton korkeimman neuvoston kansanedustaja ja Neuvostoliiton sosialistisen työn sankari. 
Huttunen syntyi talonpoikaisperheeseen. Perheen isä menehtyi Stalinin vainoissa, kun Ivan oli yhdeksänvuotias. Sota-aikana perhe siirtyi Suomeen, mutta perhe palautettiin Neuvostoliittoon joulukuussa vuonna 1944 ja asutettiin sisä-Venäjälle. Vuonna 1949 perhe muutti Karjalaan, jossa Ivan työskenteli Petroskoin talorakennuskombinaatissa autonkuljettajana. Myöhemmin Huttunen työskenteli 22 vuotta puristuskoneen käyttäjänä. Tunnollisesta työstä hänet nimitettiin Neuvostoliiton sosialistisen työn sankariksi ja palkittiin Leninin kunniamerkillä. Huttunen on ollut myös Neuvostoliiton korkeimman neuvoston kansanedustajana vuosina 1967–1971. Hän muutti Suomeen 1990-luvun loppupuolella.
Ivan Huttunen kuoli vuona 2010 Vantaassa ja hänet haudattiin Espooseen Olarin hautausmaalle.